S Matterhorn ghört zur Dent Blanche-Decki vom Unter-Ostalpin, aso eme Drümmerstück von ere ostalpine Decki, wo wit gege Weste uf die penninische Deckene vo de Westalpe gschobe worden isch. D Basis vom Matterhorn, also bis zur Hörnlihütte, bis uf e Matterhorngletscher und dr Furgggroot, isch penninisch, aso westalpin. S Horn sälber ghört zur Dent-Blanche-Decki - und zwar dr underi Deil bis zur «Achsle» zur Arolla-Serii und dr obersti Deil zur Valpelline-Serii vo dr  Dent-Blanche-Decki. Die beide geologische Drennlinie an dr Basis und an dr Achsle cha mä uf em Hauptfoti obe gseh, wemm mä sich mit Geologii uskennt. E Laie gseht uf däm Bild d Wald- und d Schneegränze und sust nid vil.